病後作
作者：陸游
朝代：宋

paragraphs: 骨相坐一寒，仕宦經百謫。
晚入文昌省，又坐煩言嘖。
詔書復收召，付以大典冊。
期年甫奏篇，皇恐亟自劾。
歸來稽山下，三食新穫麥。
草屨布裙襦，徒步老阡陌。
今年疾屢作，怳若將歸客。
道士言犯土，拜章安舍宅。
巫言神去幹，翦紙招魂魄。
把臂忽自悟，此豈屋漏脈。
盡去囊中藥，默觀鼻端白。
正氣徐自還，鬼子何足磔。